Maatskaplike hulp is nie net vir die feestyd nie | Maroela Media
Henda van der Merwe van CMR Gauteng-Oos (Foto verskaf)
Maatskaplike probleme is van die vroegste tye af met ons. Maar in die verlede is diegene wat hulp benodig, soos ouerlose kinders of ouer persone, gewoon in die struktuur van die groter gemeenskap opgeneem, meestal deur familielede. Verstedeliking het hierdie tendens onomkeerbaar verander. Met mense wat na die stede toe stroom, het hierdie gemeenskapstrukture verbrokkel en veral in sekere kultuurgroepe is daar min oor van mense wat mekaar help deur hulle in die bestaande familiestrukture te integreer.
Gesien teen hierdie agtergrond, het maatskaplike werkers se rol nie net verbreed nie, maar hul taak het soveel te meer onontbeerlik geword veral waar kinders ter sprake is. Dit is waar dat baie op regsvlak gedoen is om kinders se regte (en veiligheid) te verseker. Maar, 'n wet is bloot 'n konsep, wat slegs betekenis kry wanneer dit uitgevoer word.
Die maatskaplike werker staan in die middel van die gemeenskap, die wet en diegene wat hulle moet help. In vandag se realiteit word baie groot eise aan hulle gestel. Hulle moet die wet deur en deur ken en seker maak dat hul in hul optrede dit korrek toepas, en terselfdertyd 'n deernisvolle diens lewer aan diegene wat hulle help; en dan word daar ook nog van hulle verwag om gemeenskapsprojekte van stapel te stuur en te bedryf.
'n Mens kan tereg die vraag vra: Hoeveel ure is daar in 'n maatskaplike werker se dag? En die antwoord gee: Nie genoeg nie!
"Die grootste uitdaging is om die steeds groeiende behoefte aan maatskaplike dienste aan te spreek, met 'n kwynende finansiële basis – kindermishandeling en verwaarlosing, weeskinders, familiegeweld, middelafhanklikheid en -misbruik, werkloosheid en armoede – en dit is maar net die oortjies van die seekoei. Ons visie is om in staat te wees om omvattende maatskaplike dienste in al die gemeenskappe waar ons teenwoordig is, te lewer, om sodoende mense te bemagtig op sosiale, emosionele en ekonomiese vlak. Dit is en bly 'n uitdaging," verduidelik direkteur van CMR Gauteng-Oos, Henda van der Merwe.
CMR Gauteng-Oos lewer dienste vanuit hul 13 kantore in 'n area wat strek van Cullinan en Bronkhorstspruit in die noorde van Pretoria tot by Ivory en Ebony Park (Midrand) in die suide. Hul dienste raak jaarliks omtrent 25 000 mense aan, van hulpbehoewendes tot by pleegsorg en aanneming. Van der Merwe verduidelik dat kinders hul fokus is, maar altyd binne die gesinsraamwerk, waar moontlik. Selfs waar kinders verwyder word en in pleegsorg geplaas word, word daar gepoog om die biologiese ouers deel van die kind se lewe te maak, en waar moontlik, die kind aan die ouer terug te gee.
"Vroeë ingryping is hoog op ons prioriteitslysie. Hoe gouer ons in 'n probleemsituasie kan betrokke raak, hoe beter is die langtermynuitkomste, veral in gevalle van kindermishandeling. Ons sal dit eerder wil voorkom as om agterna op te tree. Familiegeweld is een van die sosiale probleme wat jaarliks toeneem. Dit is, saam met kinderverwaarlosing en -mishandeling, ons sleutelintervensies.